
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Domnului deputat Liviu-Bogdan Ciucă
Preşedintele Comisiei juridice, de disciplină și imunități
Domnului deputat Gigel Sorinel Știrbu
Preşedintele Comisiei pentru cultură, arte, mijloace de informare în masă
PLx nr.595/2014
AVIZ

asupra proiectului de Lege pentru modificarea şi completarea Legii nr.8/1996 privind dreptul de autor şi drepturile conexe
În conformitate cu prevederile art.95  și 115 din Regulamentul Camerei Deputaţilor republicat, Biroul permanent a trimis Comisiei pentru tehnologia informaţiei şi comunicaţiilor, spre avizare în procedură de urgență, proiectul de Lege pentru modificarea şi completarea Legii nr.8/1996 privind dreptul de autor şi drepturile conexe (PLx nr.595/2014).
Proiectul de lege are ca obiect modificarea și completarea Legii nr.8/1996 privind dreptul de autor și drepturile conexe, cu modificările și completările ulterioare, în scopul transpunerii Directivei 2011/77/UE a Parlamentului European și a Consiliului din 27 septembrie 2011 de modificare a Directivei 2006/116/CE privind durata de protecție a dreptului de autor și a anumitor drepturi conexe. Modificările propuse au ca obiect modificarea duratei protecției drepturilor  patrimoniale ale artiștilor interpreți sau executanți, în sensul extinderii acesteia de la 50 de ani la 70 de ani. Tot la 70 de ani, de la moartea ultimului supraviețuitor dintre textier și compozitor, se extinde și durata de protecție în cazul compozițiilor muzicale cu text. Se realizează distincția, din punct de vedere al duratei protecției, între publicarea sau comunicarea legală pe o fonogramă și, respectiv, publicarea sau comunicarea legală altfel decât pe o fonogramă. Se reglementează, de asemenea, aspecte referitoare la contractul de cesiune dintre artiștii interpreți sau executanți și producătorii de fonograme, cu privire la fixarea interpretării sau execuției. 

Având în vedere că, Directiva 2011/77/UE trebuia transpusă până la data de 1 noiembrie 2013, Comisia Europeană a declanșat procedura în constatarea neîndeplinirii obligațiilor de stat membru pentru necomunicarea actului normativ național de transpunere.
Consiliul Legislativ a avizat favorabil proiectul de lege, cu observaţii şi propuneri, conform avizului nr.875/30.07.2014.
Senatul a adoptat proiectul de lege, în procedură de urgenţă, în ședința din  data de 15.12.2014.
Proiectul de lege se încadrează în categoria legilor organice fiind incidente dispozițiile art.73 alin. (3) lit. m) din Constituția României, republicată, iar în aplicarea prevederilor art.75 alin. (1) din Constituția României, republicată, Camera Deputaților este Cameră decizională.
Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut proiectul de lege şi au hotărât, cu majoritate de voturi a membrilor prezenţi, avizarea favorabilă a acestuia. 
 PREŞEDINTE,  

Vasile Ghiorghe Gliga

